Ekipa koja stoji iza sada svima znanog projekta NewsBar pokrenula je Fake News Comedy Channel. »Ideja nam je da stvorimo neko centralno mjesto hrvatskog, domaćeg humora. Svemu za što procijenimo da je dobro od hrvatskog humora dat ćemo priliku, kaže osnivač Vlado Lucić

Vijest je takva da ne daje mjesta dugom uvodu! Skoro, vrlo skoro u ponudi kabelskih operatera MaxTV, Iskon, Optima i H1, biti će i novi TV kanal, nova televizija i to do sad neviđena, kako na ovim prostorima tako i šire! S emitiranjem kreće NewsBar TV! S emitiranjem kreće Fake News Comedy Channel!

Ako još kome nije nešto jasno, ekipa NewsBara, momci i pokoja djevojka koji od 2012. godine pišu novu stranicu humora u nas, odlučili su se za korak od sedam milja pa će pokrenuti svoj televizijski kanal. Dan D je blizu. Dan D je toliko blizu da Domagoj Zovak odbija poziv na čašicu razgovora, jer »mora raditi«.

Drugačija televizija

– Je li to šala, ili je ozbiljno – pitamo navikli da iz usta jednog od zaštitnih lica NewsBara samo pošalica izlazi.

– Stvarno – mrtav ozbiljan će Zovak.

Radi on, radi i Zvonko Hrabar. Evo ga kako montira prilog u kojemu o nogometu priča vjerna replika Miše Kovača. Na upit o novoj televiziji i osjećajima što ih skori početak emitiranja u njega budi, pita: »Hoćete da lažem, ili da istinu kažem!?« Nismo na koncu pitali ništa. Odnosno, pitali smo sve Vladu Lucića, prvog i odgovornog, osnivača i pokretača NewsBara, čovjeka koji je sve smislio i gurao da bi, evo, sada dogurao do televizije.

NewsBar TV! Kakva je to televizija?

– Nitko od nas još to zapravo ne zna. Jedino smo stoposto sigurni da će to biti drugačija televizija – na to će Lucić.

Fake News Comedy Channel. Lažne a smiješne vijesti!? Može li se taj engleski naziv uopće valjano prevesti?

– Mislim da i ne može, da je jedino moguće kazati; Fake News Comedy Channel. Prema našim saznanjima nigdje u svijetu takav kanal ne postoji. Nitko nije došao do te razine. Postoji doduše milijun satiričnih formata, ali nitko još nije došao do toga da ima od 0 do 24 ovakav televizijski format – pojašnjava Lucić.

Kome god su projekt u pripremnoj fazi prezentirali, reakcija je bila dobra i pozitivna.

– Ideja je napraviti obrnut krug, pa dok u svijetu svi sele s televizije na internet, mi s interneta idemo natrag u TV format. Imat ćemo kratke formate za ljude koji su u pokretu, dat ćemo im priliku da pogledaju priču u kratkom roku od početka do kraja… – govori Lucić.

Krenut će, kaže, lagano, usredotočiti se na termine za koje znaju da je njihova publika tu, pred ekranima.

– Konačno radimo televiziju gdje se ne moramo zamarati s tim hoće li baba iz Garešnice shvatiti našu foru, ili neće. Radimo humor kakav bi on trebao biti. I da, u pravu ste, sve ograde padaju. Naravno da ćemo i dalje paziti što radimo, ali sami sebi smo jedina ograda. Više ne moramo paziti zbog ovoga, ili onoga – ističe Lucić.

Nova televizija, novi TV kanal, ne dokida suradnju što je NewsBar ima s N1 televizijom.

– N1 je naš partner, s tim da je to što radimo za N1 politička, ozbiljnija satira. I na NewsBar TV će biti političke satire, ali će biti i jako puno komedije. Ideja nam je da stvorimo neko centralno mjesto hrvatskog, domaćeg humora. Nismo zatvoreni za nikog. Ne želim još spominjati imena, ali planiramo dovesti i neka velika pojačanja s domaće scene. Svemu za što procijenimo da je dobro od hrvatskog humora i da zaslužuje priliku, dat ćemo platformu. A tu platformu nisu mogli dobiti na nacionalnim televizijama, jer su one uvijek pod tim pritiskom babe iz Garešnice, hoće li se njoj svidjeti ili neće – pojašnjava Lucić.

Evolucija televizije

Nacionalne televizije moraju pucati na široko, najšire. Ili, kako kaže Lucić, logično je da BBC radi kvalitetne emisije kad pokriva zemlju deset puta veću od Hrvatske. NewsBar TV ne mora udarat na najširu publiku, jer em je neovisan, em je privatan, poduzetnički projekt. Lucić podsjeća da su i oni bili na tržištu, ali su našli model da imaju televiziju.

– Naravno, moram od prvog dana pokrivati svoje troškove. Nema zalihe, nema pogona koji nas može gurati, nema velike korporacije iza nas. Ali, sve što smo do sada napravili dovelo je do ovoga – kaže Lucić.

Uvjeren je on i da televizija kao medij neće umrijeti, makar svi o tome govore. Pače, smatra da će evoluirati i ova njihova televizija i jest, kako veli, jedan od mogućih smjerova te evolucije. Možda se, velimo, tako spašava i humor u Hrvata.

– Bilo bi bahato da to kažem. Ali, drago mi je da se konačno skinula ta stigma da su Hrvati ljudi bez smisla za humor. Te 2012. kad smo se pojavili gotovo da ničeg nije bilo. Danas kad su probujale društvene mreže, vidimo da ima toliko kreativna i humoristična svijeta, ljudi koji rade odlične stvari kojih se ne moramo sramiti nigdje. Teza da su Bosanci, ili Srbi smješniji od Hrvata, ne stoji. Možda su samo njihove televizije imala više razumijevanja za takve formate. Mi smo bili ukočen narod, bojali se da ćemo forom nekog uvrijediti. Nećeš, fora je fora – poručuje Lucić.

Samo i sami su se opekli. Njihov satirički »Montiran proces« na javnom servisu nije izdržao dugo, zbog fore je skinut s ekrana, ako nije i zato jer se taknuo u tadašnje političke svetinje.

– Kad bi sad iskreno analizirao svoje odluke, moram reći da je sama ideja da idemo na nacionalnu televiziju s političkom satirom bila nevjerojatno glupa, ili ludo hrabra. Ali, iskreno, ne žalim ni malo – na to će Lucić.

U fokusu nije prošlost, već realizacija projekta.

– Nitko od nas ne zna što će biti, nema modela kojeg bi mogli pogledati i vidjeti kako to negdje prolazi. Ovo je veliki eksperiment. Nigdje na svijetu ovakav kanal ne postoji. Hmm, vjerojatno postoji i neki razlog kojeg svi na svijetu znaju pa zato ovakve kanale i ne rade, samo ga ja još nisam dokučio haha – smije se Lucić.

Štogod bilo, ostaj činjenica da je NewsBar u pet godina prešao veliki put. Počelo je 2012. godina kao YouTube kanal pun skečeva, pa slijedi web i suradnja s MaxTV-om i T-comom, web raste do suradnje s RTL Televizijom, a onda i HRT-om. Tad se dogodio »Montiran proces«, da bi odlazak s javne televizije zapravo bio i začetak ideje o NewsBar TV-u. Spominje Lucić i pojačanja, primjerice, direktoricu prodaje Stelu Antunović, ili pak glavnog urednika Kristijana Pelca, baš kao što veli kako je Dean Milekić njihov ponajbolji autor i hit maker koji zna bez greške doprijeti do najšire publike.